Direktiva Sveta

z dne 29. januarja 1985

o financiranju zdravstvenih inšpekcij in nadzora svežega in perutninskega mesa

(85/73/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je Direktiva 64/433/EGS [4], kakor je bila nazadnje spremenjena z Direktivo 83/90/EGS [5], da bi se zagotovilo poenoteno varovanje zdravja potrošnikov, predvidela izvajanje zdravstvenih inšpekcij in nadzora svežega mesa, za katerega je verjetno, da bo vključeno v trgovino v Skupnosti;

ker Direktiva 72/462/EGS [6], kakor je bila nazadnje spremenjena z Direktivo 83/91/EGS [7], da bi zaščitila zdravje ljudi in živali v Skupnosti, določa, da morajo ob uvozu svežega mesa pristojni organi držav članic izvajati zdravstveni nadzor, veterinarski izvedenci držav članic in Komisije pa zdravstvene inšpekcije v tretjih državah izvoznicah;

ker se Direktiva 64/433/EGS nanaša samo na sveže meso, za katerega je verjetno, da bo vključeno v trgovino v Skupnosti; ker so organi držav članic uvedli nacionalni nadzor svežega mesa, namenjenega izključno na trg države članice;

ker Direktiva Sveta 71/118/EGS [8], kakor je bila nazadnje spremenjena z Direktivo 84/642/EGS[9], predvideva zdravstvene inšpekcije in nadzor svežega perutninskega mesa;

ker se za te zdravstvene inšpekcije in nadzor zaračunavajo pristojbine, ki se trenutno v posameznih državah članicah financirajo na različne načine; ker lahko te razlike vplivajo na pogoje konkurence med proizvodnimi panogami, ki so v večini zajete v skupnih ureditvah trgov;

ker je zato, da bi izboljšali to stanje, treba določiti usklajena pravila o financiranju navedenih zdravstvenih inšpekcij in nadzora;

ker je zaradi nacionalnih predpisov in upravnih postopkov državne uprave in financiranja Helenski republiki treba odobriti dodatno dvoletno obdobje, da bi ji omogočili uporabo ustreznega mehanizma za pobiranje pristojbin v zvezi z inšpekcijami in nadzorom,

SPREJEL NASLEDNJO DIREKTIVO:

Člen 1

1. Od 1. januarja 1986 države članice zagotovijo, da:

- se za zakol živali iz odstavka 2 pobirajo pristojbine za kritje stroškov, nastalih v zvezi z zdravstvenimi inšpekcijami in nadzorom,

- se za zagotovitev enakega obravnavanja, kakor je predvideno v členu 15 Direktive 71/118/EGS in za kritje stroškov iz Direktive 72/462/EGS, sprejme določba za pobiranje pristojbine za meso iz navedenih direktiv, uvoženo iz tretjih držav,

- je vsakršno neposredno ali posredno povračilo pristojbin prepovedano.

2. V tej direktivi "živali" pomenijo domače živali naslednjih vrst: goveda (vključno z bivoli), prašičev, ovac in koz, domačih kopitarjev ter kokoši, puranov, pegatk, rac in gosi.

Člen 2

1. Svet, ki odloča s kvalificirano večino na predlog Komisije, do 1. januarja 1986 sprejme odločitev o pavšalu ali višinah pristojbin iz prvih dveh alinej člena 1(1) in o podrobnih pravilih in načelih za izvajanje te direktive ter o možnih izjemah. Vendar pa se višine pristojbin za meso iz klavnic, ki niso odobrene v skladu z Direktivo 64/433/EGS, ne določijo, razen če Svet pred navedenim datumom sprejme pravila o inšpekciji za navedeno meso.

2. Države članice lahko poberejo znesek, ki presega višino ali višine iz odstavka 1, če skupna vsota pristojbin, pobranih za vsako državo članico, ostane nižja od dejanskih stroškov za inšpekcije ali enaka tem.

Člen 3

Do 1. januarja 1990 Komisija predloži poročilo o pridobljenih izkušnjah skupaj s predlogi za morebitne spremembe zgornjih členov.

Člen 4

Države članice sprejmejo zakone, in druge predpise, potrebne za uskladitev s to direktivo, najkasneje do 1. januarja 1986. O tem takoj obvestijo Komisijo.

Vendar pa ima Helenska republika dodatno obdobje dveh let za uskladitev s to direktivo.

Člen 5

Ta direktiva je naslovljena na države članice.

V Bruslju, 29. januarja 1985

Za Svet

Predsednik

G. Andreotti

[1] UL C 168, 28.6.1984, str. 4, UL C 97, 29.4.1981, str. 12 in UL C 162, 22.6.1984, str. 10.

[2] UL C 87, 5.4.1982, str. 116 in mnenje, podano dne 17. januarja 1985 (še ni bilo objavljeno v Uradnem listu).

[3] UL C 307, 19.11.1984, str. 1 in mnenje, podano dne 12. decembra 1984 (še ni bilo objavljeno v Uradnem listu).

[4] UL 121, 29.7.1964, str. 2012/64.

[5] UL L 59, 5.3.1983, str. 10.

[6] UL L 302, 31.12.1972, str. 28.

[7] UL L 59, 5.3.1983, str. 34.

[8] UL L 55, 8.3.1971, str. 23.

[9] UL L 339, 27.12.1984, str. 26.